《郭快庵太史斋联有爱菊能窗酒醉花之句足成近体》
清代·范承烈

落叶侵阶日已斜，闲披古史就窗纱。开轩竟以竹为友，爱菊能窗酒醉花。

栗里惟栽陶令柳，青门孰种邵平瓜。寒山几点牛羊下，老树亭亭尽暮鸦。

作者简介：清汉军镶黄旗人，字彦公。范文程子。康熙间历任户部侍郎、兵部侍郎，汉军正蓝旗副都统。有《雏凤堂集》。